Ċertifikat ieħor tajjeb għall-ekonomija Maltija bl-aġenzija tar-rating Fitch li kkonfermat ir-rating ta’ Malta bħala A u stabbli. It-tkabbir ekonomiku, it-tnaqqis fil-qgħad u fid-defiċit jissemmew bħala l-fatturi ewlenin li nisslu stabbiltà u fiduċja fl-andament ekonomiku tal-pajjiż. L-ekonomisti tal-aġenzija Fitch li bħal Moody’s u Standard and Poor’s jipprovdu servizz ta’ ratings lill-investituri, qalu li Malta għandha żżomm ir-rating ta’ A għal diversi raġunijiet fosthom tkabbir ekonomiku li jisboq dak taż-Żona Ewro, it-tisħiħ reġistrat fil-finanzi tal-Gvern u żieda ta’ ħaddiema fis-suq tax-xogħol imsaħħa b’żieda fil-parteċipazzjoni tan-nisa jaħdmu. Fl-aħħar rapport tal-aġenzija Fitch maħruġ ilbieraħ filgħaxija, jingħad li t-tkabbir ekonomiku ta’ 2.9 fil-mija li kellha Malta fl-2013 kien mhux biss aħjar mill-1.1 fil-mija tal-2012, iżda kien ogħla mill-medja fiż-Żona tal-Ewro ta’  0.4 taħt iż-żero. Ir-rating ta’ A għal Malta, huwa mirfud mill-fatt li l-pajjiż għandu governanza b’qafas istituzzjonali tajjeb, għandu sistema bankarja tajba u tkabbir ekonomiku li fis-sentejn li ġejjin se jkompli jkun ‘il fuq minn dak fiż-Żona Ewro fejn se jilħaq it-2.5%. Fitch tattribwixxi ż-żieda fil-Prodott Gross Domestiku ta’ Malta għal 3.5% għal tkabbir fid-domanda domestika, għat-tnaqqis fil-kontijiet tad-dawl u l-ilma u għal kundizzjonijiet favorevoli fis-suq. L-Aġenzija Fitch semmiet b’mod pożittiv it-tnaqqis fir-rata tal-qgħad u tirrimarka li Malta kellha tkabbir b’saħħtu fis-suq tax-xogħol. Fl-istess waqt issemmi li r-rata ta’ qgħad irreġistrata f’Lulju ta’ 5.7 fil-mija kienet ukoll taħt il-medja fiż-Żona tal-Ewro. Fitch jirrimarka li d-dejn tal-Gvern għadu ogħla minn dak li fil-biċċa l-kbira jkun f’pajjiżi b’rating ta’ A, għalkemm jgħid li hemm ix-xejra li d-dejn tal-gvern ser jonqos u jbassar li fl-2020 ma jkunx aktar minn 70 fil-mija tal-Prodott Domestiku Gross. Dwar id-defiċit ir-rapport jgħid li s-sena li għaddiet il-Gvern Malti ġabu taħt kontroll wara żelqa fl-2012. L-aġenzija qalet li t-tnaqqis fid-defiċit fl-2013 kien jirrifletti żieda qawwija fit-taxxi diretti u indiretti u tbassar li fis-sentejn li ġejjin dan ikun niżel għal 2.5%. L-aġenzija Fitch twissi dwar in-nefqa pubblika u tgħid li dan jista’ jpoġġi f’riskju d-dejn pubbliku. Twissi wkoll dwar il-kumpanija Enemalta u tgħid li din hija l-akbar riskju fiskali fl-2015. Tgħid li l-pjan tal-Gvern li jraħħas il-kontijiet għan-negozji jista’ jolqot ħażin il-profittabilità tal-Enemalta kemm-il darba ma jinqatgħux kif previst l-ispejjeż tal-produzzjoni. Rigward il-ftehim bejn l-Enemalta u Shangħai Electric Power Company, l-aġenzija qed tbassar li dan se jiġi konkluż sal-aħħar tas-sena wara li l-ftehim ikun ippreżentat fil-Parlament lejn l-aħħar ta’ dan ix-xahar.